ΓΡΑΠΤΗ ΕΡΩΤΗΣΗ E-4187/97 υποβολή: Christian Cabrol (UPE) προς την Επιτροπή (21 Iανουαρίου 1998)

Θέμα: Λιστέρια στα προοόντα με βάση το γάλα και τροποποίηση της οδηγίας 92/46/ΕΟΚ

Η θέση σε εφαρμογή την 1η Ιανουαρίου 1998 της οδηγίας 92/46/ΕΟΚ ((ΕΕ L 268 της 14.09.1992, σελ. 1. )) της 16ης Ιουνίου 1992 σχετικά με τους υγειονομικούς κανόνες για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα ανησυχεί ιδιαίτερα τις επιχειρήσεις τυροκομίας και επεξεργασίας τυριών στη Γαλλία.

Πράγματι, λαμβανομένων υπόψη των υφισταμένων εγκαταστάσεων και εξοπλισμών, η πλειοψηφία των επιχειρήσεων δεν θα μπορέσει να ανταποκριθεί στις απαιτήσεις που επιβάλλουν οι κανόνες, και πιο συγκεκριμένα στα κριτήρια που αφορούν την παρουσία μονοκυτταρογόνου λιστέριας και βακτηριδίων «staphylococcus aureus».

Όσον αφορά τα βακτηρίδια «staphylococcus aureus»:

- λαμβάνοντας υπόψη ορισμένες εργασίες που πραγματοποιήθηκαν στο πλαίσιο του «pτle fromager AOC Massif Central» και όπως προβλέπεται στην οδηγία 92/46/ΕΟΚ, η Ευρωπαϊκή Επιτροπή θα μπορούσε να επιτρέψει εξαίρεση, ούτως ώστε η υποχρέωση της αναζήτησης εντεροτοξινών του σταφυλοκόκκου να εφαρμόζεται μόνο σε περίπτωση υπέρβασης του κριτηρίου των 100.000 βακτηριδίων ανά γραμμάριο αντί των 10.000 βακτηριδίων ανά γραμμάριο που προβλέπονται από την οδηγία.

Όσον αφορά την παρουσία μονοκυτταρογόνου λιστέριας:

- θα μπορούσε να επιτρέπεται περιεκτικότητα έως 100 λιστέρια ανά γραμμάριο, με την προϋπόθεση ότι θα ελέγχεται η μη υπέρβαση του ορίου αυτού κατά την ημερομηνία λήξεως του προϊόντος, γεγονός το οποίο θα μπορούσε να επιτρέψει στον τομέα να εκσυγχρονιστεί και να ανταποκριθεί μεσοπρόθεσμα στο κριτήριο «της απουσίας βακτηριδιών λιστέριας σε 25 γραμμάρια».

Μήπως θα μπορούσε η Ευρωπαϊκή Επιτροπή να επανεξετάσει τα υφιστάμενα κριτήρια, προκειμένου να τροποποιήσει την οδηγία 92/46/ΕΟΚ τακτοποιώντας κατ'αυτόν τον τρόπο την κατάσταση που απειλεί τις 7.000 περίπου θέσεις απασχόλησης του εν λόγω τομέα;

Απάντηση του κ. Fischler εξ ονόματος της Επιτροπής (2 Μαρτίου 1998)

Η οδηγία 92/46/ΕΟΚ του Συμβουλίου της 16ης Ιουνίου 1992 για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα ισχύει από την 1η Ιανουαρίου 1994. Κατά συνέπεια, τα μικροβιολογικά κριτήρια που καθορίζονται στο παράρτημα Γ κεφάλαιο ΙΙ της εν λόγω οδηγίας για τη Listeria monocytogene και τον Staphylococcus aureus εφαρμόζονται, επίσης, από την ίδια ημερομηνία.

Άλλωστε, δίκην προθεσμίας συμμόρφωσης προς την οδηγία 92/46/ΕΟΚ, όσον αφορά τη δομή και τον εξοπλισμό των εγκαταστάσεων, το Συμβούλιο ενέκρινε την οδηγία 92/47/ΕΟΚ της 16ης Ιουνίου 1992 για τους όρους χορήγησης προσωρινών και περιορισμένων παρεκκλίσεων από τους ειδικούς κοινοτικούς υγειονομικούς κανόνες για την παραγωγή και την εμπορία γάλακτος και προϊόντων με βάση το γάλα. Αυτή η τελευταία επέτρεπε στα κράτη μέλη να παραχωρούν παρεκκλίσεις για ορισμένες απαιτήσεις της οδηγίας 92/46/ΕΟΚ ως την 1η Ιανουαρίου 1998, κυρίως υπό τον όρο ότι η ενδιαφερόμενη εγκατάσταση υπέβαλε στις αρχές σχέδιο και πρόγραμμα εργασιών, το οποίο καθορίζει τις προθεσμίες που θα της επέτρεπαν να συμμορφωθεί με την οδηγία 92/46/ΕΟΚ. Από την 1η Ιανουαρίου 1998, σύμφωνα με το άρθρο 1 της οδηγίας 92/47/ΕΟΚ, όλες οι εγκαταστάσεις οφείλουν να πληρούν τις απαιτήσεις της οδηγίας 92/46/ΕΟΚ.

Εκτός από τις απαιτήσεις όσον αφορά τη δομή και τη λειτουργία των εγκαταστάσεων, σύμφωνα με την οδηγία 92/46/ΕΟΚ τα προϊόντα με βάση το γάλα πρέπει να ανταποκρίνονται στα μικροβιολογικά κριτήρια που προβλέπονται στο παράρτημα Γ κεφάλαιο ΙΙ της εν λόγω οδηγίας. Τα μικροβιολογικά κριτήρια που θεσπίζονται για την lysteria monocytogenes και τον staphylococcus aureus, τα οποία ισχύουν για τα προϊόντα με βάση το γάλα κατά την έξοδό τους από την εγκατάσταση μεταποίησης, καθορίστηκαν για την πρόληψη δηλητηριάσεων ή δηλητηρίασης των καταναλωτών. Σε περίπτωση υπέρβασης των ορίων που προβλέπονται στην οδηγία για lysteria monocytogenes ή τον staphylococcus aureus, οι αρχές πρέπει να λάβουν μέτρα όσον αφορά ύποπτα προϊόντα με βάση το γάλα, για την προστασία της υγείας των καταναλωτών. Η ανοχή, όσον αφορά ορισμένα προϊόντα με βάση το γάλα τα οποία περιέχουν ποσότητα μικροβίων μεγαλύτερη από αυτή που καθορίζεται στο παράρτημα Γ κεφάλαιο ΙΙ της εν λόγω οδηγίας, αναμένεται να θέσει υπό εξέταση την υγιεινή των προϊόντων με βάση το γάλα και να μειώσει τα επίπεδα προστασίας των ευρωπαίων καταναλωτών. Για το λόγο αυτό η Επιτροπή σκοπεύει να προτείνει την τροποποίηση ανάλογων μικροβιολογικών κριτηρίων.